Karas, Viliam , minister spravodlivosti SR (2022-11-09):
Ďakujem pekne. Ja len krátko. Nejak nie som zvyknutý na tieto diskusie, ktoré sa míňajú obsahu a vecnosti, čiže skúsim si zvyknúť. Ďakujem za, za upo... ďakujem pánovi poslancovi za upozornenie. Ja som si plne vedomý a s hlbokou pokorou, a to nie je vôbec fó... fráza, že zo dňa na deň tu byť nemusím, s touto, s týmto vedomím a s týmto rozhodnutím a presvedčením som túto funkciu zobral. Ja nemám pocit žiadnej moci, ja mám pocit absolútnej služby a zodpovednosti. Celý tento návrh, tak ako som predklo... predložil, je čisto v duchu mojej osobnej zodpovednosti, ktorú vnútorne cítim, som tak vychovaný od detstva. Inak neviem premýšľať ani uvažovať. Ja som nikoho nepočúval, nikto mi nič neprikázal, nikoho som nežiadal, aby mi dal inštrukciu, ja som urobil sériu intenzívnych odborných stretnutí a rokovaní, pochopil som s hrôzou riziko, ktoré sa valí na krajinu vo vzťahu k správnej justícii, nebol to len môj dojem, je to dojem expertov vo vnútri, ja som si obišiel všetkých relevantných, ktorí sa... ktorých sa týka táto agenda, a jednoducho tak ako som veci predložil, za nimi si stojím, nekryjem žiadnu mafiu, nekryjem žiadnych krivých sudcov, neprijímam inštrukcie od žiadnych krivých sudcov, si to hlboko vyprosím, ja mám jedno meno, jednu tvár, jeden ksicht, jednu česť, mám 22 rokov praxe, ja toto nepotrebujem ani počúvať, ani nijakým spôsobom sa tu vyhraňovať, rešpektujem to ako demokraciu, rešpektujem to ako právo na slobodu prejavu, je to absolútne legitímne. Oceňujem prístup pani Kolíkovej v tom, že jednoducho chápe východiská, chápe zlepšenia, chápe veci. Celá diskusia sa, bohužiaľ, zvrháva len jedine na otázku previerok, otázku spôsobilosti. S čistým svedomím garantujem a konštatujem, že nemám žiadnu, žiaden problém obhájiť si návrh, tak ako som ho predložil do 28. 2. Tí expertní sudcovia, ktorí momentálne pôsobia na správnych kolégiách krajských súdov a ktorých krajina potrebuje, potrebuje ich táto krajina, nie niekto iný, potrebuje ich krajina, potrebuje ich inštitucionálnu pamäť, potrebuje to, že jednoducho títo sudcovia 20 rokov mnohí z nich pracovali v konkrétnych agendách, a keď mi títo sudcovia, ktorí sú iba v sídlach týchto nových krajov Bratislava, Bystrica, Košice v počtoch, hovoríme dnes o maximálne desiatich až dvanástich osobách, nehovoríme o väčšom počte, čiže ak títo desiati-dvanásti sudcovia odmietnu a neprestúpia na novozriadené správne súdy, stratíme inštitucionálnu pamäť a môžeme sa baviť, či je to relevantné, nie je to relevantné. Ja ako odborník z praxe vám hovorím, ak si mám vybrať, aby ma operoval 20-ročný kardiochirurg, s 20-ročnou praxou alebo niekto, kto prišiel z oddelenia všeobecného lekárstva prvýkrát na operačnú sálu a má ma operovať, tak preferujem 20-ročného experta, s 20-ročnou praxou. Čiže ak mi niekto vyčíta, že dávam prednosť po načúvaní, úprimnom načúvaní dvojmesačnom relevantným stakeholderom, a nielen sudcom, ale aj ľuďom z praxe, zo všetkých zúčastnených inštitúcií, združení sudcov z jednej aj z druhej strany, po tom, čo som hovoril so Súdnou radou, kde hlasovaním 16 : 0 bol tento návrh podporený, kde som dnes ešte komunikoval opakovane s predsedom Súdnej rady a s predsedom Najvyššieho správneho súdu, aby mi, ešte raz ma uistili o tom, či majú výhradu k tomuto návrhu. Nikto neprezentoval návrh. Čiže ja vám to hovorím, ja mám absolútne čisté svedomie a môžte argumentovať čímkoľvek, nemám s tým problém, ak si mám vybrať, či do 28. 2. prestúpi na novozriadené správne súdy 10 až 12 expertov, tak si vyberám túto možnosť, pretože ich táto krajina potrebuje. Táto krajina, nie je parlament, nie parlament, nie poslanci, nie sudcovia, nie inštitucionálne súdy, občania, inštitúcie si potrebujú expertov, aby prišli a odovzdali pamäťovú stopu ďalším, lebo my potrebujeme 90 sudcov na správne súdy, a my sa bavíme o desiatich až pätnástich, ktorí im tento know-how transfer majú urobiť. Ak títo neurobia transfer know-how, tak potom poďme sa baviť, že ideme nanovo robiť správne súdnictvo s absolventmi alebo so sudcami, ktorí expertízu nemajú. Oni ju získajú, ja nemám obavu. Tam sa naozaj, ako aj pani Kolíková hovorí a má pravdu, hlásia veľmi šikovní ľudia tak z Najvyššieho súdu, správneho a podobne. Ja mám veľkú nádej, to sú dobrá, dobrá sila, ale bez pamäťovej stopy inštitucionálnej pamäte. Čiže ja odborne trvám a žiadam, aby ste podporili tak, ako je tento návrh predložený, a nesúhlasím so žiadnou zmenou, môžte, samozrejme, je to na vás. Ale ak urobíte zmenu, ohrozujete, že táto krajina nebude mať expertov, ktorí budú pôsobiť, lebo oni nemusia ísť na tie novozriadené správne súdy. Ešte raz vám opakujem: ne-mu-sia. Chápeme to? Ešte raz: ne-mu-sia. (Reakcia z pléna.) Ne-mu-sia. (Potlesk.)